Samuli Samuelsson

Samuli Kalevi Samuelsson (født 23. juni 1995 i Ikalis) er en finsk friidrettsutøver, som representerer klubben Ikaalisten Urheilijat. Samuelsson er sprinter og konkurrerer hovedsakelig på 60, 100 og 200 meter.

Hans fremste internasjonale meritter individuelt er gull på 200 meter i Nordisk mesterskap i friidrett innendørs 2017, og han har også gull på 200 meter ved Nordisk-baltisk U23-mesterskap i friidrett 2016.

Resultater

Sesongen 2012 
Samuelsson kom på sjetteplass på 60 meter i det finske U18-mesterskapet innendørs i 2012. Han deltok på 200 meter i det finske mesterskapet utendørs, men ble slått ut i forsøksheatet. Han deltok også i Svensk-Finsk U18-landskamp i september, der han kom på andreplass på 200 meter.

Sesongen 2013 
I det finske juniormesterskapet innendørs 2013 vant han 200 meter, og fikk bronse på 60 meter. Han deltok i Bauhaus Junioren-Gala 2013, og kom der på niendeplass på 200 meter, og ble slått ut i forsøksheatet på 100 meter. I Junior-EM i friidrett 2013 kom han på femteplass i sitt forsøksheat på 200 meter, med 21,85 sekunder, og nådde ikke semifinalen. Finland kom også på femteplass i sitt forsøksheat på 4 x 100 meter stafett, og gikk ikke til finalen.

I juni satte han personlig rekord på 100 meter, med 10,77 sekunder, og han senket også sin personlige rekord på 200 meter til 21,84 i juni og 21,69 i juli. Han nådde semifinalen på 100 meter i det finske mesterskapet i friidrett 2013, men ble der diskvalifisert. På 200 meter ble han slått ut i forsøksheatet. I august deltok han i det finske juniormesterskapet utendørs, og fikk der bronse på 100 meter, med tiden 10,89, og kom på fjerdeplass på 200 meter. Han representere Finland under Nordisk juniormesterskap i friidrett 2013, der Finland vant 4 x 100 meter stafett.

Sesongen 2014 
I det finske juniormesterskapet innendørs 2013 i februar vant Samuelsson 60 meter og 200 meter. Han deltok også i det finske mesterskapet innendørs for senior, og kom der på fjerdeplass på 60 og 200 meter. Han kom på fjerdeplass på 60 og 200 meter under Bauhaus Junioren-Gala 2014, og satte der personlig rekord på 200 meter med 21,15 sekunder.

Utendørs deltok han i Junior-VM i friidrett 2014, men ble slått ut i forsøksheatet på 100 meter med 37. beste tid, og på 200 meter med 37. beste tid. I august fikk han bronse på 200 meter under det finske mesterskapet utendørs, og han kom på femteplass på 100 meter. Han vant 100 og 200 meter under det finske juniormesterskapet utendørs. I Finnkampen kom han på fjerdeplass på 200 meter og sjetteplass på 100 meter, og han satte personlig rekord på 100 meter den 4. september, da han løp på 10,49 med 1,9 m/s medvind i Ikaalinen.

Sesongen 2015 
Han kvalifiserte seg til finalen på 60 meter i det finske mesterskapet innendørs i 2015, og kom der på sjetteplass med 6,94 sekunder. På 200 meter ble han slått ut i forsøksheatet. En uke senere deltok han i det finske U23-mesterskapet innendørs, og ble der slått ut i semifinalen på 60 meter.

I juni deltok han i AtletiCAGenève, der han kom på sjetteplass totalt på 200 meter. Finland deltok i Super League i Lag-EM i friidrett 2015, og Samuelsson kom der på niendeplass på 200 meter og tiendeplass på 100 meter, og han deltok på Finlands stafettlag som kom på tiendeplass på 4 x 100 meter stafett. Finland endte på ellevteplass sammenlagt, kun foran Norges lag, og rykket dermed ned til First League.

Han satte ny personlig rekord på 200 meter under U23-EM i friidrett 2015, med 20,89 sekunder i forsøksheatet. Han nådde finalen, der han kom på sjetteplass. Han deltok også på 4 x 100 meter stafett i U23-EM, men der ble Finland diskvalifisert. Han vant 200 meter under det finske mesterskapet i friidrett 2015, og vant med det sin første nasjonale seniortittel. På 100 meter kom han på andreplass, bak Ville Myllymäki. Under Kuortane Games forbedret han sin personlige rekord på 100 meter til 10,40 sekunder, og under det finske U23-mesterskapet vant han 100 og 200 meter. Han deltok igjen i Finnkampen 2015, og kom der på tredjeplass på 100 og 200 meter, og han deltok på Finlands stafettlag som kom på andreplass på 4 x 100 meter stafett (av to lag).

Sesongen 2016 
Nordisk mesterskap i friidrett innendørs 2016 (Nordic Indoor Match) ble arrangert i Växjö i Sverige, og Samuelsson fikk der bronse på 200 meter, bak Karsten Warholm og Tom Kling Baptiste. Han deltok også på 4 x 200 meter stafett, der Finland kom på andreplass. Han kom på andreplass på 200 meter under det finske mesterskapet innendørs, og under det finske U23-mesterskapet innendørs vant han 60 meter og kom på andreplass på 200 meter.

Han deltok i EM i friidrett 2016, men ble slått ut i forsøksheatet på 200 meter. Finland ble også slått ut i forsøksheatet på 4 x 100 meter stafett. Han vant 200 meter under Finsk mesterskap i friidrett 2016 i juli, og kom på andreplass på 100 meter. Han vant 100 og 200 meter under det finske U23-mesterskapet, og ble tatt ut til å delta i Nordisk-baltisk U23-mesterskap i friidrett 2016 i Esbo i Finland, der han fikk gull på 200 meter, med 20,89 sekunder, og han fikk sølv på 100 meter, bak Erik Hagberg fra Sverige. Finland vant også 4 x 100 meter stafett, med Samuelsson på laget. Han senket sin personlige rekord på 200 meter til 20,84 under Elite Games i Villmanstrand 27. august, og han vant 100 og 200 meter under Finnkampen 2016, der Finland også vant 4 x 100 meter stafett. På 100 meter satte han der ny personlig rekord med 10,38 sekunder.

Sesongen 2017 
Samuelsson startet 2017 med å senke sin personlige rekord på 60 meter innendørs til 6,75 sekunder den 22. januar i Helsingfors. Han deltok i Nordisk mesterskap i friidrett innendørs 2017 (Nordic Indoor Match) i Tammerfors, og vant der 200 meter, og fikk sølv på et 60 metersløp som ikke inngikk i mesterskapet. Han kom på andreplass på 60 meter i det finske mesterskapet innendørs, og han fikk også sølv på samme distanse i det finske U23-mesterskapet innendørs.

Han representerte Finland i Lag-EM i friidrett 2017, der Finland deltok i First League, som er nest øverste divisjon. Der kom han på femteplass på 100 meter, og Finland kom på sjetteplass på 4 x 100 meter stafett. I U23-EM i friidrett 2017 kom han på fjerdeplass på 100 meter. Han fikk femte beste tid i forsøksheatene på 200 meter, og nådde semifinalen, men ble diskvalifisert for tyvstart i semifinalen. Finland fikk her bronse på 4 x 100 meter stafett. Han vant 100 og 200 meter under Finsk mesterskap i friidrett 2017, med ny personlig rekord på 100 meter (10,30) og 200 meter (20,73). Han vant også begge disse distansene i det finske U23-mesterskapet i friidrett. I Sommeruniversiaden 2017 ble han slått ut i semifinalen på 200 meter, og han deltok på det finske stafettlaget som kom på sjuendeplass på 4 x 100 meter stafett. Han deltok i Finnkampen 2017, og kom der på andreplass på 100 meter og fjerdeplass på 200 meter.

Sesongen 2018 
Han deltok i Nordisk mesterskap i friidrett innendørs 2018, og fikk der bronse på 60 meter. Den 17. februar vant han 60 meter i det finske mesterskapet innendørs.

Referanser

Eksterne lenker 
 
  Profil hos European Athletics

Finske sprintere
Finske mestere i friidrett
Nordiske mestere i friidrett
Deltakere for Finland under EM i friidrett 2016
Personer fra Ikalis
Fødsler i 1995
Deltakere for Finland under EM i friidrett innendørs 2021
Deltakere for Finland under EM i friidrett 2022